ddrg/super_eurlex huggingface dataset:
A Tanács 1808/89/EGK rendelete

(1989. június 19.)

a komlóra csak az elismert termelői csoportok számára termelési támogatást nyújtó közösségi régiók jegyzékének összeállításáról szóló 1981/82/EGK rendelet módosításáról

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre,

tekintettel a legutóbb a 3998/87/EGK rendelettel [1] módosított, a komló piacának közös szervezéséről szóló, 1971. július 26-i 1696/71/EGK tanácsi rendeletre [2] és különösen annak 2. cikke (4) bekezdésére,

tekintettel a Bizottság javaslatára,

mivel az 1696/71/EGK rendelet 12. cikkének (3) bekezdése termelési támogatás nyújtásáról rendelkezik a termelői csoportoknak a Közösség azon régióiban, ahol az említett csoportok képesek biztosítani, hogy tagjaik megfelelő jövedelemben részesüljenek, és ésszerűen tudnak gazdálkodni a kínálattal; mivel ezeket a régiókat a 4069/87/EGK rendelettel [3] módosított 1981/82/EGK rendelet [4] melléklete sorolja fel;

mivel Írország közölte, hogy már nem rendelkezik elismert termelői csoporttal, és hogy az "Írország" nevű régió már nem teljesíti a termelői csoportnak nyújtandó támogatásnak az 1696/71/EGK rendelet 12. cikkében megállapított feltételeit; mivel ezért az 1988. évi betakarítástól kezdődően módosítani kell az 1981/82/EGK rendeletet,

ELFOGADTA EZT A RENDELETET:

1. cikk

Az 1981/82/EGK rendelet mellékletében található jegyzékből az "Írország" nevű régiót el kell hagyni.

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ezt a rendeletet az 1988. évi betakarítástól kezdődően kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Luxembourgban, 1989. június 19-én.

a Tanács részéről

az elnök

C. ROMERO Herrera

[1] HL L 377., 1987.12.31., 40. o.

[2] HL L 175., 1971.8.4., 1. o.

[3] HL L 380., 1987.12.31., 32. o.

[4] HL L 215., 1982.7.23., 3. o.

--------------------------------------------------
A Tanács 3900/89/EGK rendelete

(1989. december 4.)

a "származó termék" fogalmának meghatározásáról és a közigazgatási együttműködés módszereiről szóló jegyzőkönyvnek Spanyolország és Portugália Európai Közösségekhez való csatlakozása következtében történő módosításáról szóló 2/89. számú EGK–Tunézia együttműködési tanácsi határozat alkalmazásáról

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 113. cikkére,

tekintettel az egyrészről Spanyolország és Portugália, illetve másrészről Algéria, Egyiptom, Jordánia, Libanon, Tunézia és Törökország közötti kereskedelemre alkalmazandó szabályok megállapításáról szóló, 1987. augusztus 11-i 2573/87/EGK tanácsi rendeletre [1] és különösen annak 23. cikkére,

tekintettel a Bizottság javaslatára,

mivel a tagállamok kormányainak a Tanács keretében ülésező képviselőinek az ESZAK-Szerződés [2] hatálya alá tartozó termékeknek az egyrészről Spanyolország és Portugália, illetve másrészről Algéria, Egyiptom, Jordánia, Libanon és Tunézia közötti kereskedelmére alkalmazandó szabályok megállapításáról szóló, 1987. augusztus 11-i 87/456/ESZAK határozatának 7. cikke úgy rendelkezik, hogy a származási szabályoknak Spanyolország és Portugália csatlakozása következtében szükségessé vált és az együttműködési tanácsok által elfogadott módosításai az említett határozat hatálya alá tartozó termékekre is vonatkoznak;

mivel Spanyolország és Portugália Európai Közösségekhez való csatlakozásának figyelembe vétele érdekében az EGK-Tunézia együttműködési tanács a "származó termék" fogalmának meghatározásáról és a közigazgatási együttműködés módszereiről szóló jegyzőkönyv 25. cikke alapján elfogadta az említett jegyzőkönyv módosításáról szóló 2/89. számú határozatot;

mivel az említett határozatot a Közösségben alkalmazni kell,

ELFOGADTA EZT A RENDELETET:

1. cikk

Az EGK-Tunézia együttműködési tanács 2/89. számú határozatát a Közösségben alkalmazni kell.

A határozat szövegét csatolták e rendelethez.

2. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

Ezt a rendeletet 1990. január 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1989. december 4-én.

a Tanács részéről

az elnök

M. Delebarre

[1] HL L 250., 1987.9.1., 1. o.

[2] HL L 250., 1987.9.1., 112. o.

--------------------------------------------------
A Bizottság 1097/89/EGK rendelete

(1989. április 27.)

a közösségi szőlőkataszter létrehozására vonatkozó részletes szabályok megállapításáról szóló 649/87/EGK rendelet módosításáról

AZ EURÓPAI KÖZÖSSÉG BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a közösségi szőlőkataszter létrehozásáról szóló, 1986. július 24-i 2392/86/EGK tanácsi rendeletre [1] és különösen annak 10. cikkére,

mivel abból a célból, hogy a megbízottak beléphessenek a gazdaságok területére, a bortermelőket kötelezni kell arra, hogy ne akadályozzák az erre feljogosított megbízottakat a 2392/86/EGK rendelet 2. cikke (1) bekezdésében említett adatok összegyűjtésében; mivel ezért módosítani kell a 649/87/EGK tanácsi rendeletet [2],

ELFOGADTA EZT A RENDELETET:

1. cikk

A 649/87/EGK rendelet a következő 3a. cikkel egészül ki:

"3a. cikk

A bortermelőknek biztosítaniuk kell a tagállam illetékes szerve által a szőlőkataszter létrehozására megbízott személyek belépését gazdaságuk területére."

2. cikk

Ez a rendelet az Európai Közösség Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1989. április 27-én.

a Bizottság részéről

Ray Mac Sharry

a Bizottság tagja

[1] HL L 208., 1986.7.31., 1. o.

[2] HL L 62., 1987.3.5., 10. o.

--------------------------------------------------
A Bizottság 184/89/EGK rendelete

(1989. január 25.)

egyes árucikkeknek a Kombinált Nómenklatúra szerinti besorolásáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb a 20/89/EGK rendelettel [1] módosított, a vám- és statisztikai nómenklatúráról, valamint a közös vámtarifáról szóló 2658/87/EGK tanácsi rendeletre [2] és különösen annak 9. cikkére,

mivel az említett rendelethez mellékelt Kombinált Nómenklatúra egységes alkalmazásának érdekében az e rendelet mellékletében említett árucikkek besorolására vonatkozóan intézkedéseket kell elfogadni;

mivel a 2658/87/EGK rendelet megállapította a Kombinált Nómenklatúra általános értelmezési szabályait, és ezeket a szabályokat minden egyéb olyan nómenklatúrára is alkalmazni kell, amely részben vagy egészben a Kombinált Nómenklatúrán alapul, vagy azt további albontással egészíti ki, továbbá amelyet különös közösségi rendelkezések határoznak meg az áruforgalommal kapcsolatos tarifális és egyéb intézkedések alkalmazása céljából;

mivel az említett általános szabályok értelmében az e rendelethez mellékelt táblázat 1. oszlopában megnevezett árucikkeket, a 3. oszlopban feltüntetett indoklásnak megfelelően, a 2. oszlopban feltüntetett megfelelő KN-kódok szerint kell besorolni;

mivel az e rendeletben előírt intézkedések összhangban vannak a Nómenklatúra-bizottság véleményével,

ELFOGADTA EZT A RENDELETET:

1. cikk

A mellékelt táblázat 1. oszlopában megnevezett árucikkek Kombinált Nómenklatúrán belüli besorolása az említett táblázat 2. oszlopában feltüntetett megfelelő KN-kódok szerint történik.

2. cikk

Ez a rendelet az Európai Közösségek Hivatalos Lapjában való kihirdetését követő 21. napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1989. január 25-én.

a Bizottság részéről

Christiane Scrivener

a Bizottság tagja

[1] HL L 4., 1989.1.6., 19. o.

[2] HL L 256., 1987.9.7., 1. o.

--------------------------------------------------

MELLÉKLET

Árumegnevezés | KN-kód szerinti besorolás | Indoklás |

(1) | (2) | (3) |

Folyékony készítmény, amely nátrium- és kalcium-kazeinátokat, szójafehérjét, szójalecitint, kukoricaolajat, szójaolajat, közepes lánchosszú triglicerideket, maltodextrineket, ásványi anyagokat, vitaminokat és vizet tartalmaz, és emésztőcsatornai csövön keresztül is beadható (enterális táplálás). | 22029010 | A besorolást a Kombinált Nómenklatúra 1. és 6. általános értelmezési szabálya, a 30. árucsoporthoz tartozó megjegyzés 1. a) pontja, valamint a 2202, a 220290 és a 22029010 KN-kód szövege határozza meg. |

--------------------------------------------------
A Bizottság 409/90/EGK rendelete

(1990. február 16.)

a rizsre nyújtott export-visszatérítések pályázati rendszerének alkalmazására vonatkozó részletes szabályok megállapításáról szóló 584/75/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a rizsre nyújtott export-visszatérítésekre vonatkozó általános szabályok és az e visszatérítések összegének megállapítására vonatkozó kritériumok megállapításáról szóló, 1976. június 21-i 1431/76/EGK tanácsi rendeletre [1] és különösen annak 4. cikke (2) bekezdésére,

mivel a legutóbb a 379/89/EGK rendelettel [2] módosított 584/75/EGK bizottsági rendelet 1. cikkének (2) albekezdése [3] úgy rendelkezik, hogy a pályázati felhívás közzétételének időpontja és a pályázatok benyújtásának első napja között legalább 15 napos időszaknak kell eltelnie;

mivel egy 10 napos időszak valószínűleg jobban biztosítja a pályázati eljárás hatékonyabb lebonyolítását, miközben lehetővé teszi az érintett forgalmazók kellő időben való tájékoztatását;

mivel az e rendeletben előírt intézkedések összhangban vannak a Gabonapiaci Irányítóbizottság véleményével,

ELFOGADTA EZT A RENDELETET:

1. cikk

Az 584/75/EGK rendelet 1. cikke (2) bekezdésének utolsó előtti mondata helyébe a következő szöveg lép:"A pályázati felhívás közzététele és a pályázatok benyújtására előírt első nap között legalább 10 napos időszaknak kell eltelnie."

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1990. február 16-án.

a Bizottság részéről

Ray Mac Sharry

a Bizottság tagja

[1] HL L 166., 1976.6.25., 36. o.

[2] HL L 44., 1989.2.16., 22. o.

[3] HL L 61., 1975.3.7., 25. o.

--------------------------------------------------
Hivatalos Lap L 362 , 27/12/1990 o. 0035 - 0035

finn különkiadás fejezet 3 kötet 36 o. 0030

svéd különkiadás fejezet 3 kötet 36 o. 0030



A Tanács 3657/90/EGK rendelete (1990. december 11.) a hasított sertések közös árának portugáliai alkalmazásáról AZ EURÓPAI KÖZÖSSÉGEK TANÁCSA, tekintettel az Európai Gazdasági Közösséget létrehozó szerződésre, tekintettel Spanyolország és Portugália csatlakozási okmányára és különösen annak 234. cikke (3) bekezdésére, tekintettel a Bizottság javaslatára, tekintettel az Európai Parlament véleményére [1], mivel a gabonafélék és rizs piacának közös szervezésére vonatkozó átmeneti intézkedések Portugáliában történő bevezetéséről szóló 3653/90/EGK tanácsi rendelet [2] 2. cikke (1) bekezdése a csatlakozás második szakaszának kezdetétől valamennyi takarmánygabona esetében előírja a közös ár portugáliai alkalmazását; mivel a hasított sertések közös árát – amely nagyban függ a takarmánygabona árától – ezért ugyanettől az időponttól Portugáliában is alkalmazni kell, ELFOGADTA EZT A RENDELETET: 1. cikk A hasított sertések Portugáliában alkalmazandó alapára a közös ár. 2. cikk Ez a rendelet 1991. január 1-jén lép hatályba. Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 1990. december 11-én. a Tanács részéről az elnök V. Saccomandi [1] 1990. november 23-i vélemény (a Hivatalos Lapban még nem tették közzé). [2] HL L 362.,1990.12.27.28 o. --------------------------------------------------
A Bizottság 2368/90/EGK rendelete

(1990. augusztus 9.)

egyes árucikkeknek a Kombinált Nómenklatúra szerinti besorolásáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb az 1251/90/EGK rendelettel [1] módosított, a vám- és statisztikai nómenklatúráról, valamint a közös vámtarifáról szóló 2658/87/EGK tanácsi rendeletre [2] és különösen annak 9. cikkére,

mivel az említett rendelethez mellékelt Kombinált Nómenklatúra egységes alkalmazása érdekében az e rendelet mellékletében említett árucikkek besorolására vonatkozóan intézkedéseket kell elfogadni;

mivel a 2658/87/EGK rendelet megállapította a Kombinált Nómenklatúra általános értelmezési szabályait, és ezeket a szabályokat minden egyéb olyan nómenklatúrára is alkalmazni kell, amely részben vagy egészben a Kombinált Nómenklatúrán alapul, illetve azt további albontással egészíti ki, és amelyet különös közösségi rendelkezések határoznak meg az áruforgalommal kapcsolatos tarifális és egyéb intézkedések alkalmazása céljából;

mivel az említett általános szabályok értelmében az e rendelethez mellékelt táblázat 1. oszlopában megnevezett árucikkeket a 3. oszlopban kifejtett indokok alapján, a 2. oszlopban feltüntetett megfelelő KN-kódok szerint kell besorolni;

mivel az e rendeletben előírt intézkedések összhangban vannak a Nómenklatúra Bizottság véleményével,

ELFOGADTA EZT A RENDELETET:

1. cikk

A mellékelt táblázat 1. oszlopában megnevezett árucikkek Kombinált Nómenklatúrán belüli besorolása az említett táblázat 2. oszlopában feltüntetett, megfelelő KN-kódok szerint történik.

2. cikk

Ez a rendelet az Európai Közösségek Hivatalos Lapjában való kihirdetését követő 21. napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1990. augusztus 9-én.

a Bizottság részéről

Jean Dondelinger

a Bizottság tagja

[1] HL L 121., 1990.5.12., 29. o.

[2] HL L 256., 1987.9.7., 1. o.

--------------------------------------------------

MELLÉKLET

Árumegnevezés | KN-kód szerinti besorolás | Indoklás |

(1) | (2) | (3) |

+++++ TIFF +++++

1.Könnyű, kötött, bő szabású, rövid ujjú ruhanemű (100 % pamut), amely a test felső részét borítja, és lefelé a derékrész alá ér. A nyakkivágásnál testhez álló magas, nyílás nélküli, rávarrt bordázott szegély van, mely gallért képez. A hátoldalán és mellmagasságban díszítés, az ujjvégződéseknél és az alján szegély van (lásd a 450. fényképet) | 61102099 | A besorolást a Kombinált Nómenklatúra 1. és 6. általános értelmezési szabályai, valamint a 6110, a 611020 és a 61102099 KN-kód megfogalmazása, illetve a 6110 KN-kódhoz fűzött magyarázó megjegyzések határozzák meg. |

--------------------------------------------------
A Bizottság 652/92/EGK rendelete

(1992. március 16.)

a mezőgazdasági termékek intervenciós raktározása során bekövetkező mennyiségi veszteségekkel kapcsolatos tűréshatár meghatározásáról és rögzítéséről szóló 147/91/EGK bizottsági rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel az intervenciós raktározás formájában megvalósított intervenciós intézkedéseknek az Európai Mezőgazdasági Orientációs és Garanciaalap (EMOGA) Garanciarészlege által történő finanszírozására vonatkozó éves beszámolókról szóló, 1990. november 27-i 3492/90/EGK tanácsi rendeletre [1] és különösen annak 4. cikkére,

mivel figyelembe véve a leveles dohánynak dohánytermékké való feldolgozásához szükséges időt, lehetséges, hogy a pénzügyi év végén bizonyos mennyiségek még feldolgozás alatt állnak; mivel a megengedhető veszteségek kiszámítása céljából ez a százalékarány a pénzügyi év során feldolgozott összes mennyiségre alkalmazandó, beleértve az előző pénzügyi évben feldolgozásra leszállított mennyiségeket is;

mivel ezért módosítani kell a 147/91/EGK bizottsági rendelet [2] 2. cikkének (2) bekezdését annak érdekében, hogy tisztázzák a dohányra vonatkozó egyedi együttható alkalmazásának módszerét olyan körülmények között, ahol a feldolgozást különböző költségvetési időszakok során kezdik és fejezik be;

mivel az e rendeletben előírt intézkedések összhangban vannak az EMOGA-bizottság véleményével,

ELFOGADTA EZT A RENDELETET:

1. cikk

A 147/91/EGK rendelet 2. cikke (2) bekezdésének második albekezdése a következő szövegrésszel egészül ki:

"A dohányfeldolgozás esetében ez a százalékarány azonban a költségvetési időszak során leszállított és feldolgozott teljes mennyiségre, továbbá azokra a mennyiségekre alkalmazandó, amelyeket az előző költségvetési időszak során szállítottak le, de feldolgozásuk a folyó költségvetési időszak során fejeződik be."

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ezt a rendeletet 1990. január 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1992. március 16-án.

a Bizottság részéről

Ray Mac Sharry

a Bizottság tagja

[1] HL L 337., 1990.12.4., 3. o.

[2] HL L 17., 1991.1.23., 9. o.

--------------------------------------------------
A Bizottság 1535/92/EGK rendelete

(1992. június 15.)

a mezőgazdasági termékek ökológiai termeléséről, valamint a mezőgazdasági termékeken és élelmiszereken erre utaló jelölésekről szóló 2092/91/EGK tanácsi rendelet I. és III. mellékletének módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a mezőgazdasági termékek ökológiai termeléséről, valamint a mezőgazdasági termékeken és élelmiszereken erre utaló jelölésekről szóló, 1991. június 24-i 2092/91/EGK tanácsi rendeletre [1] és különösen annak 5. cikke (7) bekezdésére, valamint 13. cikkére,

mivel az alapvetően egy vagy több növényi eredetű összetevőből készült, emberi fogyasztásra szánt termékek kis mennyiségben állati eredetű összetevőket is tartalmazhatnak, amelyekre vonatkozóan meg kell határozni a követendő termelési előírásokat;

mivel a III. mellékletben előírt ellenőrzési rendszert pontosítani kell azon vizsgálatok tekintetében, amelyeket a feldolgozó-, illetve csomagolóegységnek kell elvégeznie a termék átvételekor azzal a céllal, hogy megállapítsa, hogy a termék az ellenőrzési rendszer hatálya alá tartozó gazdasági szereplőtől származik-e;

mivel az e rendeletben előírt intézkedések összhangban vannak a 2092/91/EGK rendelet 14. cikkében említett bizottság véleményével,

ELFOGADTA EZT A RENDELETET:

1. cikk

A 2092/91/EGK rendelet I. mellékletének szövege a következő rendelkezéssel egészül ki:

"Állatok és állati termékek

Az 1. cikk (2) bekezdésében említett javaslat elfogadásáig, és az 5. cikk (3) bekezdésének a) pontjában említett összetevők előállítása céljából az állatokat a hatályos nemzeti szabályozásnak megfelelően, illetve – ilyenek hiányában – az ökológiai állattartás nemzetközileg elfogadott gyakorlatával összhangban kell tartani."

2. cikk

A 2092/91/EGK rendelet III. melléklete a következőképpen módosul:

(1) az A. rész 4. pontja a következő bekezdéssel egészül ki:"Amennyiben az egység maga dolgozza fel mezőgazdasági terményét, a nyilvántartásnak tartalmaznia kell az e melléklet B. része 2. pontjának harmadik francia bekezdésében említett adatokat.;"

(2) a B. rész 6. pontja a következő szöveggel egészül ki:"Az 1. cikkben említett termékek átvételekor az átvevő ellenőrzi a csomagolás, illetve a konténerek lezárását, valamint az e melléklet A. részének 8. pontjában említett jelölések meglétét. Az ellenőrzés eredményét a B. rész 2. pontjában említett nyilvántartásban egyértelműen fel kell tüntetni. Amennyiben az ellenőrzés során kétség merül fel azzal kapcsolatban, hogy az adott termék a 9. cikkben előírt ellenőrzési rendszer hatálya alá tartozó gazdasági szereplőtől származik-e, a termék feldolgozására, illetve csomagolására csak e kétség kizárását követően kerülhet sor."

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1992. június 15-én.

a Bizottság részéről

Ray Mac Sharry

a Bizottság tagja

[1] HL L 198., 1991.7.22., 1. o.

--------------------------------------------------
A Bizottság 1679/92/EGK rendelete

(1992. június 29.)

a vetőmagok piacának közös szervezéséről szóló 2358/71/EGK tanácsi rendelet végrehajtásához szükséges adatok közléséről szóló 3083/73/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb az 1740/91/EGK rendelettel [1] módosított, a vetőmagok piacának közös szervezéséről szóló, 1971. október 26-i 2358/71/EGK tanácsi rendeletre [2] és különösen annak 9. cikkére,

mivel a legutóbb a 3642/88/EGK rendelettel [3] módosított 3083/73/EGK bizottsági rendelet [4] meghatározza azokat az adatokat, amelyeket a tagállamoknak továbbítaniuk kell a Bizottságnak, valamint az e közlésekre vonatkozó határidőket;

mivel a tapasztalatok azt mutatták, hogy rendkívül nehéz a szerződés tárgyát képező területre vonatkozó, a 3083/73/EGK rendelet mellékletének 1. sorszáma alatt előírt becslést korai időpontban megadni; mivel az így kapott eredmények nem megbízhatóak; mivel ezért a tagállamokat a továbbiakban nem kell arra kötelezni, hogy adatokat továbbítsanak a Bizottságnak a szerződés tárgyát képező becsült területekre vonatkozóan;

mivel az e rendeletben előírt intézkedések összhangban vannak a Vetőmagpiaci Irányítóbizottság véleményével,

ELFOGADTA EZT A RENDELETET:

1 cikk

A 3083/73/EGK rendelet mellékletének 1. sorszáma melletti bejegyzéseket el kell hagyni.

2 cikk

Ez a rendelet Az Európai Közösségek Hivatalos Lapjában való kihirdetését követő hetedik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1992. június 29-én.

a Bizottság részéről

Ray Mac Sharry

a Bizottság tagja

[1] HL L 163., 1991.6.26., 39. o.

[2] HL L 246., 1971.11.5., 1. o.

[3] HL L 317., 1988.11.24., 18. o.

[4] HL L 314., 1973.11.15., 20. o.

--------------------------------------------------